1Kiniko tantang parkaro makanan, nan dibarikan sabagai pasambahan kabake barhalo. Iyo juwo bak kecek-kecek urang, "Kasadonyo kito lah bi santiang." Tapi kasantiangan urang tu, mambuwek inyo jadi uju, sadangkan kasiah bisa untuak mambangun diri urang.
2Urang nan manyangko, baraso inyo lah banyak pangatawuan, tapi sabananyo, inyo tu alun lai mangatawui nan sadalam-dalamnyo.
3Tapi urang nan sabana-bana mangasiahi Allah, mako inyo tu adolah urang nan bakatawuan jo Allah.
4Tantang parkaro mamakan makanan, nan lah dipasambahkan kabake barhalo, kito lah tawu, baraso barhalo sabananyo adolah, manggambarkan sasuatu nan indak ado. Kito lah tawu pulo baraso Allah hanyo satu; indak ado doh nan lain.
5Batua lah sambuah pulo apo nan dinamokan dek urang dewa, atau tuhan; biya nan ado di langik, ataupun nan ado di bumi.
6Tapi nan bagi kito, Allah hanyo satu. Baliau adolah Bapak nan manjadikan sagalo sasuatu. Untuak Baliaulah kito iduik. Baitu pulo Tuhan, hanyo surang pulo, iyolah Isa Almasih. Malalui Baliau sagalo sasuatu dijadikan, dek karano di Baliaulah mangkonyo kito iduik.
7Sungguahpun baitu, indak kasadonyo urang doh nan mangatawui parkaro tu. Ado urang nan dawulunyo biaso manyambah barhalo. Jadi, dek karano itu sampai kiniko inyo marasokan juwo lai, baraso makanan nan lah dipasambahkan kabake barhalo, adolah makanan barhalo. Mako, jikok inyo tu mamakan makanan tu, inyo maraso badoso; dek karano kayakinannyo alun kuwaik.
8Sabananyo, parkaro makanan, indak manjadikan ubuangan kito jo Allah batambah arek doh. Indak ado doh labonyo dek kito, jikok kito mamakan makanan tu. Baitu pulo sabaliaknyo, indak ado doh ruginyo di kito, jikok kito indak mamakan makanan tu.
9Tapi, ingek-ingeklah! Dek karano sudaro buliah mangarajokan apo nan katuju. Andaknyo jan sampai tajadi, dek karano di sudaro, urang lain badoso -- dek karano kayakinannyo nan alun kuwaik.
10Mukasuik ambo bakcando iko: Santano sudaro nan punyo kayakinan nan kuwaik, sadang makan di kuil barhalo. Kudian ado urang nan manampak sudaro makan disinan. Jikok kayakinan urang tu indak kuwaik, indakkoh itu ka mambuwek urang tu barani pulo, mamakan makanan nan lah dipasambahkan kabake barhalo tu?
11Jadi, dek karano di kayakinan sudaro, mambuwek urang nan bakayakinan lamah, manjadi sasek. Padohal Isa Almasih mati untuak urang tu bagai.
12Jikok sudaro mampabuwek kasalahan nan bakcando itu, taradok sudaro-sudaro nan Kristen -- ba arati sudaro marusak urang-urang nan bakayakinan lamah -- mako sudaro badoso kapado Isa Almasih.
13Itulah sababnyo, jikok makanan nan ka manyababkan sudaro ambo badoso, mako ambo ka baranti abih mamakan dagiang. Jan sampai dek karano di ambo, sudaro ambo badoso.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn